Tarybos reglamentas (EB) Nr. 379/2004
2004 m. vasario 24 d.
laikotarpiui nuo 2004 m. iki 2006 m. atidarantis tam tikrų žuvininkystės produktų autonomines Bendrijos tarifines kvotas ir numatantis jų tvarkymą
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdami į Komisijos pasiūlymą,
kadangi:
(1) tam tikrų žuvininkystės produktų atsargos Bendrijoje šiuo metu priklauso nuo importo iš trečiųjų šalių. Bendrijai naudinga laikinai iš dalies arba visiškai sustabdyti muitų taikymą minėtiems produktams laikantis atitinkamo dydžio Bendrijos tarifinių kvotų. Siekiant neužkirsti kelio šių produktų gamybos plėtros Bendrijoje perspektyvoms ir užtikrinti pakankamą tiekimą vartotojų pramonės poreikiams patenkinti, minėtos kvotos turėtų būti atidarytos taikant kintamus muitus, kurie nustatomi atsižvelgiant į atitinkamo produkto jautrumą Bendrijos rinkoje,
(2) Reikėtų užtikrinti, kad visi Bendrijos importuotojai vienodomis sąlygomis ir nenutrūkstamai galėtų naudotis tomis kvotomis, o kvotoms nustatytos normos turėtų būti taikomos nenutrūkstamai visam atitinkamų produktų importui į visas valstybes nares tol, kol bus išnaudotos visos kvotos.
(3) Siekiant užtikrinti bendro kvotų administravimo veiksmingumą, valstybėms narėms turėtų būti leidžiama naudotis reikiamais kvotos kiekiais, kurie atitinka jų faktinį importą. Kadangi taikant šį administravimo būdą būtinas glaudus valstybių narių ir Komisijos bendradarbiavimas, reikėtų, kad Komisija galėtų kontroliuoti kvotų naudojimo tempą, ir apie jį turėtų informuoti valstybes nares.
(4) 1993 m. liepos 2 d. Komisijos reglamentas (EEB) Nr. 2454/93, išdėstantis Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas [1], numato tarifinių kvotų tvarkymo sistemą, kuri remiasi išleidimo į laisvą apyvartą deklaracijų priėmimo datų chronologine tvarka. Vadovaudamosi minėta sistema, šiuo reglamentu atidarytas tarifines kvotas turėtų tvarkyti Bendrijų institucijos ir valstybės narės,
PRIĖMĖ ŠĮ REGLAMENTĄ:
1 straipsnis
1. Priede išvardytų produktų importo muitų taikymas laikinai sustabdomas, laikantis jame nurodytų tarifinių kvotų, terminų ir kiekių.
2. Šio straipsnio 1 dalyje nurodytos kvotos priede išvardytų produktų importui taikomos tik tuo atveju, jei deklaruota muitinė vertė yra bent jau lygi referencinei kainai, kuri yra nustatyta arba bus nustatyta pagal 1999 m. gruodžio 17 d. Tarybos reglamento (EB) Nr. 104/2000 dėl bendro žuvininkystės ir akvakultūros produktų rinkų organizavimo [2] 29 straipsnį.
2 straipsnis
1 priede nurodytas tarifines kvotas tvarko Komisija, vadovaudamasi Reglamento (EEB) Nr. 2454/93 308a, 308b ir 308c straipsniais.
3 straipsnis
Valstybės narės ir Komisija glaudžiai bendradarbiauja siekdamos užtikrinti, kad būtų laikomasi šio reglamento.
4 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. vasario 24 d.